Spioenasiebande: Hof gee Zuma en DA nóg ŉ kansArgieffoto Die hoogste hof van appèl is bereid om president Jacob Zuma en die DA nog ‘n geleentheid te gee om hul verskille oor die sogenaamde spioenasiebande op te los. Albei partye se regspanne het in beginsel ooreengekom dat ‘n derde party, ‘n senior regskenner, moet besluit watter inligting deel vorm van Zuma se vertroulike vertoë tot die nasionale vervolgingsgesag (NVG). Die spioenasiebande en ander dokumentasie hou verband met die NVG se besluit om aanklagte van korrupsie teen Zuma te laat vaar. Die partye het volgende Vrydag op 22 Augustus om 16:00 kans om ‘n ooreenkoms aan die hoogste hof van appèl te lewer, wat dan ŉ hofbevel gemaak sal word. Shaun Rosenberg, vir die DA, het gesê hulle stem in beginsel saam met die ooreenkoms. “Indien die partye nie tot ŉ vergelyk kan kom nie, sal die hooggeregshof se besluit bly staan,” het Rosenberg gesê. Kemp J Kemp, vir Zuma het ook gesê die oorspronklike bevel sal steeds van krag wees indien die partye nie ŉ ooreenkoms kan bereik nie. Uitspraak word voorbehou. Die Pretoriase hooggeregshof het die NVG beveel om ŉ afskrif van die bande aan die DA te oorhandig.